
kėdainių rajono savivaldybėS TARYBA

SPRENDIMAS

DĖL KĖDAINIŲ RAJONO SAVIVALDYBĖS APLINKOS APSAUGOS RĖMIMO SPECIALIOSIOS PROGRAMOS FINANSAVIMO PAJAMŲ IR IŠLAIDŲ PLANAVIMO TVARKOS APRAŠO PATVIRTINIMO

2015 m. vasario 13 d. Nr. TS-19  

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos savivaldybių aplinkos apsaugos rėmimo specialiosios programos įstatymo 2 straipsnio 2 dalimi, Kėdainių rajono savivaldybės taryba n u s p r e n d ž i a:

Patvirtinti Kėdainių rajono savivaldybės aplinkos apsaugos rėmimo specialiosios programos finansavimo pajamų ir išlaidų planavimo tvarkos aprašą (pridedama).

Savivaldybės meras



                 Rimantas Diliūnas




PATVIRTINTA





Kėdainių rajono savivaldybės tarybos




                     2015 m. vasario 13 d. sprendimu Nr. TS-19 

KĖDAINIŲ RAJONO SAVIVALDYBĖS APLINKOS APSAUGOS RĖMIMO SPECIALIOSIOS PROGRAMOS FINANSAVIMO PAJAMŲ IR IŠLAIDŲ PLANAVIMO TVARKOS APRAŠAS

I. BENDROSIOS NUOSTATOS

1. Kėdainių rajono savivaldybės aplinkos apsaugos rėmimo specialiosios programos (toliau – Programa) finansavimo pajamų ir išlaidų planavimo tvarkos aprašo (toliau – Aprašas) tikslas – nustatyti Programos finansavimo procedūras ir jų naudojimo tvarką ir užtikrinti tikslinį Programos lėšų panaudojimą.

2. Programos pajamos ir išlaidos planuojamos vadovaujantis Lietuvos Respublikos savivaldybių aplinkos apsaugos rėmimo specialiosios programos įstatymu, Lietuvos Respublikos aplinkos ministro 2011 m. kovo 4 d. įsakymu Nr. DI-201 „Dėl Savivaldybių aplinkos apsaugos rėmimo specialiosios programos priemonių vykdymo patikrinimo tvarkos aprašo, Savivaldybių aplinkos apsaugos rėmimo specialiosios programos priemonių vykdymo ataskaitos formos ir Savivaldybių aplinkos apsaugos rėmimo specialiosios programos priemonių vykdymo ataskaitos formos pildymo taisyklių patvirtinimo“, Aplinkos ministerijos parengtomis Savivaldybių aplinkos apsaugos rėmimo specialiosios programos lėšų naudojimo rekomendacijomis bei atsižvelgiant į kitus teisės aktus, reglamentuojančius aplinkos apsaugą.

II. PROGRAMOS LĖŠOS

3. Programos lėšas sudaro:

3.1. Programos metinis lėšų likutis metų pradžioje;

3.2. juridinių ir fizinių asmenų mokesčiai, mokami įstatymų nustatytomis proporcijomis ir tvarka už teršalų išmetimą į aplinką;

3.3. medžioklės plotų naudotojų mokesčiai, mokami įstatymų nustatytomis proporcijomis ir tvarka už medžiojamųjų gyvūnų išteklių naudojimą;

3.4. juridinių ir fizinių asmenų mokesčiai ir baudos, mokami įstatymų nustatytomis proporcijomis ir tvarka už angliavandenilių išteklius, juridinių ir fizinių asmenų mokesčiai, mokami įstatymų nustatytomis proporcijomis ir tvarka už valstybinius gamtos išteklius, išskyrus medžiojamųjų gyvūnų išteklius;

3.5. lėšos, gautos kaip želdinių atkuriamosios vertės kompensacija;

3.6. savanoriškos juridinių ir fizinių asmenų įmokos;

3.7. kitos teisėtai gautos lėšos.

III. PROGRAMOS LĖŠŲ NAUDOJIMAS

4. Rengiant sąmatos projektą Programos lėšos naudojamos:

4.1. aplinkos kokybės gerinimo ir apsaugos priemonėms;

4.2.  atliekų tvarkymo infrastruktūros plėtros priemonėms;

4.3. atliekų, kurių turėtojo nustatyti neįmanoma arba kuris nebeegzistuoja, tvarkymo priemonėms; 

4.4.  aplinkos monitoringo, prevencinėms, aplinkos atkūrimo priemonėms; 

4.5.  visuomenės švietimui ir mokymui aplinkosaugos klausimais;

4.6. Savivaldybės visuomenės sveikatos rėmimo specialiajai programai (20 procentų Specialiosios programos lėšų, neįskaitant įplaukų pagal šio aprašo 3 punkto 3.3 papunktį);

4.7. finansiškai remti žemės sklypų, kuriuose medžioklė nėra uždrausta, savininkus valdytojus ir naudotojus, įgyvendinančius žalos prevencijos priemones, kuriomis jie siekia išvengti medžiojamųjų gyvūnų daromos žalos (želdinių apdorojimas repelentais, aptvėrimas tvoromis ar apsauginėmis juostomis, želdinių, gerinančių laukinių gyvūnų natūralias mitybos sąlygas, veisimas ir kitos priemonės), atlyginti vilkų ūkiniams gyvūnams padarytą žalą, įsigyti kartografinę ir kitą medžiagą, reikalingą pagal Medžioklės įstatymo reikalavimus rengiamiems medžioklės plotų vienetų sudarymo ar jų ribų pakeitimo projektams parengti (šiame punkte nurodytoms priemonėms finansuoti naudojamos įplaukos pagal šio aprašo 3 punkto 3.3 papunktį);

4.8. želdynų ir želdinių apsaugai, tvarkymui, būklės stebėsenai, želdynų kūrimui, želdinių veisimui, inventorizacijai;

4.9. savanoriškos juridinių ir fizinių asmenų įmokos naudojamos pagal mokėtojų pageidavimus. 

5. Einamaisiais biudžetiniais metais nepanaudotos Specialiosios programos lėšos naudojamos kitiems metams numatytoms priemonėms finansuoti.
IV. PROGRAMOS LĖŠŲ KAUPIMAS, APSKAITA

6. Programos lėšos kaupiamos Kėdainių rajono savivaldybės (toliau – Savivaldybės) biudžeto sąskaitoje ir vedama apskaita atskirai nuo kitų lėšų.

7. Programos lėšų apskaitą tvarko Savivaldybės administracijos Apskaitos skyrius (toliau – Apskaitos skyrius).

8. Savivaldybės administracijos Biudžeto ir finansų skyrius (toliau – Biudžeto ir finansų skyrius) pagal Apskaitos skyriaus pateiktas paraiškas perveda lėšas į Programos sąskaitą, gautas pagal Aprašo 3.2 - 3.7 punktus (įplaukas Apskaitos skyrius perveda į Biudžeto ir finansų skyriaus iždo sąskaitą).

9. Einamaisiais biudžetiniais metais nepanaudotos Programos lėšos (likutis) naudojamos kitais metais numatytoms priemonėms finansuoti Aprašo nustatyta tvarka. 

10. Programos priemonių vykdytojai nepanaudotas (arba netinkamai panaudotas) biudžetiniais metais lėšas privalo grąžinti į Programos banko sąskaitą, nurodytą lėšų naudojimo sutartyje. Grąžintas lėšas Apskaitos skyrius perveda į Biudžeto ir finansų skyriaus iždo sąskaitą.

V. PROGRAMOS VYKDYMAS IR KONTROLĖ

11. Savivaldybės administracijos Žemės ūkio ir aplinkosaugos skyrius rengia Programos priemonių sąmatos projektą, kuriame įtraukia priemones, kurias numato įgyvendinti Kėdainių rajono savivaldybės administracija. 

12. Paraiškos, kurias planuojama įtraukti į kitų metų Programos priemonių sąmatą, iš seniūnijų priimamos iki einamųjų metų liepos 1 d. Paraiškos priimamos ir registruojamos Savivaldybės administracijoje.

13. Prašymus skirti finansavimą, kuriuose nurodomos finansuojamos priemonės, gali teikti fiziniai ir juridiniai asmenys.

14. Paraiškos finansinės paramos medžiojamųjų gyvūnų daromos žalos prevencijos priemonėms įgyvendinti teikiamos pagal Administracijos direktoriaus patvirtintą Finansinės paramos medžiojamųjų gyvūnų daromos žalos prevencijos priemonėms įgyvendinti komisijos sudarymo, komisijos nuostatų ir teikimo tvarkos aprašą. Komisija, sudaryta Savivaldybės administracijos direktoriaus įsakymu, vertina šias paraiškas ir teikia siūlymus Administracijos direktoriui dėl lėšų skyrimo Finansinės paramos medžiojamųjų gyvūnų daromos žalos prevencijos priemonėms įgyvendinti.
15. Parengtas Programos priemonių sąmatos projektas teikiamas svarstyti ir tvirtinti Savivaldybės tarybai kartu su einamųjų metų savivaldybės biudžetu. 

16. Programos priemonių sąmata, esant būtinumui, per metus gali būti tikslinama. 

17. Vykdant Savivaldybės tarybos patvirtintoje Programoje numatytas aplinkosaugos priemones, Savivaldybės administracijos direktoriaus įsakymu paskirti asmenys organizuoja viešuosius pirkimus, vadovaudamiesi Lietuvos Respublikos viešųjų pirkimų įstatymu ir Savivaldybės administracijos direktoriaus įsakymu patvirtintomis supaprastintų viešųjų pirkimų taisyklėmis.

18. Vykdant sutartyse numatytų prekių, darbų ar paslaugų kontrolę, pasirašomi darbų atlikimo ar paslaugų suteikimo perdavimo – priėmimo aktai, prekių nurašymo aktai.

19. Žemės ūkio ir aplinkosaugos skyrius derina Priemonių vykdytojų pateiktas sąskaitas, kad jos atitiktų Savivaldybės tarybos patvirtintoje Programos priemonių sąmatoje skirtas lėšas numatytai priemonei finansuoti, ir sąskaitas, kartu su pasirašytais prekių, darbų atlikimo ar paslaugų suteikimo perdavimo–priėmimo aktais, pateikia Apskaitos skyriui.

20. Autorinė (autorinė gretutinė ir kūrinių užsakymo) sutartis sudaroma su Lietuvos Respublikos autorių teisių ir gretutinių teisių įstatyme nurodytais autorių teisių subjektais ir atlikėjais dėl autorių teisių objekto užsakymo arba atlikimo. 

21. Su Programos priemonių sąmatoje patvirtintais priemonių vykdytojais pasirašomos lėšų naudojimo sutartys. Programos priemonių vykdytojai pateikia Apskaitos skyriui Programos sąmatą BFP-1, patvirtintą Lietuvos Respublikos finansų ministro 2009 m. sausio 14 d. įsakymu Nr. 1K-006.

22. Programos priemonių vykdytojai Žemės ūkio ir aplinkosaugos skyriui iki gruodžio 7 d. pateikia išsamią Programos vykdymo ataskaitą ir biudžeto išlaidų sąmatos įvykdymo ataskaitą pagal formą Nr. 2, patvirtintą Lietuvos Respublikos finansų ministro 2008 m. gruodžio 31 d. įsakymu Nr. 1K-465.

VI. PROGRAMOS ATASKAITŲ TEIKIMAS

23. Savivaldybės administracijos Žemės ūkio ir aplinkosaugos skyrius, vadovaudamasis Lietuvos Respublikos aplinkos ministro 2011 m. kovo 4 d. įsakymu Nr. DI-201 „Dėl Savivaldybių aplinkos apsaugos rėmimo specialiosios programos priemonių vykdymo patikrinimo tvarkos aprašo, Savivaldybių aplinkos apsaugos rėmimo specialiosios programos priemonių vykdymo ataskaitos formos ir Savivaldybių aplinkos apsaugos rėmimo specialiosios programos priemonių vykdymo ataskaitos formos pildymo taisyklių patvirtinimo“, rengia Programos priemonių vykdymo metinę ataskaitą ir teikia tvirtinti Savivaldybės tarybai.

24. Savivaldybės tarybos patvirtintą Programos priemonių vykdymo metinę ataskaitą apie programos priemonių vykdymą Savivaldybės administracijos Žemės ūkio ir aplinkosaugos skyrius kiekvienais metais ne vėliau kaip iki kovo 1 d. pateikia Kauno regiono aplinkos apsaugos departamentui.

VII. ATSAKOMYBĖ

25. Žemės ūkio ir aplinkosaugos skyrius atsako už tikslinį lėšų panaudojimą pagal Savivaldybės tarybos patvirtintą Programos priemonių sąmatą.

26. Savivaldybės vyr. specialistas (savivaldybės gydytoja) atsako už tikslinį Programoje numatytų Savivaldybės visuomenės sveikatos rėmimo specialiajai programai vykdyti priemonių įgyvendinimą ir lėšų panaudojimą.

27. Apskaitos skyrius atsako už specialiosios programos lėšų apskaitos tvarkymą. 
_____________________
